ไทยจับมือกลุ่มประเทศอาเซียนจัดงานเทศกาลภาพยนตร์อาเซียนแห่งกรุงเทพฯ ครั้งที่ 5 ฉลองปีแห่งวัฒนธรรมอาเซียนคัดเลือกสุดยอดภาพยนตร์อาเซียน และประเทศคู่เจรจาจัดฉายให้ชมฟรี ระหว่างวันที่ 3-8 ก.ค.นี้
นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวถึงการจัดงานเทศกาลภาพยนตร์อาเซียนแห่งกรุงเทพมหานคร 2562 (Bangkok ASEAN Film festival 2019) ครั้งที่ 5 ว่า จากมติที่ประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ ครั้งที่ 8 ณ เมืองยอกยาการ์ตา สาธารณรัฐอินโดนีเซีย เมื่อปีที่ผ่านมาเห็นชอบให้ปี 2562 เป็นปีแห่งวัฒนธรรมอาเซียน เพื่อเผยแพร่วัฒนธรรมความเป็นหนึ่งเดียวของประเทศสมาชิก สู่การรับรู้ของสังคมโลก และส่งเสริมความร่วมมือด้านอุตสาหกรรมภาพยนตร์ของอาเซียน ตลอดจนการขยายตลาดภาพยนตร์อาเซียนสู่ระดับนานาชาติ ดังนั้น         รัฐบาล โดยกระทรวงวัฒนธรรม จึงร่วมกับสมาพันธ์สมาคมภาพยนตร์แห่งชาติ หน่วยงานรัฐและเอกชน จัดงานเทศกาลภาพยนตร์อาเซียนแห่งกรุงเทพมหานครขึ้น ระหว่างวันที่ 3-8 กรกฎาคม 2562 ณ โรงภาพยนตร์ เอส เอฟ เวิล์ด ซีเนม่า ศูนย์การค้าเซ็นทรัลเวิลด์ และโรงภาพยนตร์ พารากอน ซีนีเพล็กซ์ ศูนย์การค้าสยามพารากอน         ภายในงานมีการจัดฉายภาพยนตร์ที่คัดสรรโดยสถานทูตจากชาติสมาชิกอาเซียน และพิเศษในปีนี้มีภาพยนตร์จากจีน เกาหลี ญี่ปุ่น เข้าร่วม รวมภาพยนต์ที่เข้าฉายในเทศกาลครั้งนี้ 13 ประเทศ จำนวน 30 เรื่อง แบ่งเป็นภาพยนตร์จัดฉายเพื่อเปิดงานเทศกาล เรื่อง “Memories of My Body” จากอินโดนีเซีย ภาพยนตร์ที่ฉายเพื่อการประกวด 10 ภาพยนตร์ที่ฉายโชว์ 16 เรื่อง และภาพยนตร์อาเซียนทรงคุณค่าเข้าฉาย 3 เรื่อง ได้แก่ ไอ้ทุย จากไทย Moon Over Malaya จากมาเลเซีย สิงคโปร์ และ Genghis Khan จากฟิลิปปินส์ อีกทั้งยังมีพิธีมอบรางวัลแก่ผู้ชนะการประกวดภาพยนตร์ 3 รางวัล คือ รางวัล Best ASEAN Film รางวัล Jury Prize และ รางวัล Special Mention และรางวัลบุคคลเกียรติยศ ที่มอบให้แก่ ผู้กำกับภาพยนตร์ที่มีชื่อเสียงระดับนานาชาติของอินโดนีเซีย         สำหรับการจัดฉายภาพยนตร์ในงานเทศกาลครั้งนี้ จะมีบทบรรยายภาษาไทย และอังกฤษ และสามารถเข้าชมโดยไม่เสียค่าใช้จ่ายทุกเรื่องทุกรอบ #เทศกาลภาพยนตร์อาเซียน  #ปีแห่งวัฒนธรรมอาเซียน   #สำนักข่าว  #กรมประชาสัมพันธ์